Látogatás a Püspökszilágyi RHFT-ben

Kalandos budapesti találkozás után megérkeztünk a Radioaktív Hulladékokat Kezelő Közhasznú Nonprofit Korlátolt Felelősségű Társaság (RHK Kft.) Püspökszilágy és Kisnémedi között elhelyezkedő fióktelepére, a Radioaktív Hulladék Feldolgozó és Tároló (RHFT) létesítménybe.

A biztonsági szolgálat szigorú ellenőrzését követően a nemrégiben átépített és korszerűsített irodaépület előadó termében Hák Viktor fióktelep vezető tartott összefoglaló előadást a telephely történetéről, feladatáról, a folyó munkálatokról, a további tervekről. Megtudhattuk, hogy a létesítményt 1976-ban helyezték üzembe, feladata a nem atomerőművi eredetű kis és közepes aktivitású radioaktív hulladékok átvétele és elhelyezése. Az RHFT az egész országra kiterjedően nyújtja szolgáltatásait. A tároló már majd négy évtizede megbízhatóan és biztonságosan üzemel. 1998. július 1-jéig üzemeltetője az ÁNTSZ Fővárosi Intézete volt, jelenleg az RHK Kft. üzemelteti.

Az elméleti tájékoztató után látogatást tehettünk a technológiai épületben, ami a létesítmény ellenőrzött zónájában található; megismerhettük a működő feldolgozó technológiákat, a hulladékok fogadásának, feldolgozásának folyamatát, betekinthettünk az átmeneti tárolóba, és megnézhettük a forrókamrát, és a nemrégiben Bátaapátiból érkezett gamma szkennert.

A végleges tárolók az aktív épülettől 150 méterre helyezkednek el, a tárolóhelyek két lépcsőben épültek. Az „A” típusú tárolók vasbeton medencék, 70 m3-esek, a 48 db rekesz két sorban helyezkedik el, ezeken növényzettel benőtt földtakarás található. Ezek a tárolók tartalmazzák a Solymárról áthelyezett hulladékokat, és a Paksi Atomerőmű szilárd hulladékainak egy részét, valamint a csillebérci atomreaktor rekonstrukciós hulladékát.

A „B” és a „D” típusú tárolók saválló acélból és szénacélból készült csövekből állnak. A „B” típusú tárolóban 16 csőkút 100 mm-es átmérővel, 16 csőkút pedig 40 mm-es átmérővel rendelkezik. A csőkutak 6 m mélyek. A rozsdamentes csövek 1 m vastag betonfedél alatt, monolit betontömbben helyezkednek el. A kutak tetején kúpos kialakítású, ólomdugóval és vakkarimával történő lezárást alkalmaznak. A „D” típusú kutak tárolócsöveinek átmérője 165 m, és 6 m hosszú aktív szakaszuk végig betonban halad. A 4 db kutat egy 50 cm vastag beton alaplemezre felépített 1 m átmérőjű kútgyűrű együttes középpontjában helyezték el. Ezek kis- és közepes aktivitású, valamint nagy aktivitású gamma zárt sugárforrások végleges elhelyezésére szolgálnak.

A „C” típusú tároló 8 db 1,5 m3-es vasbetonból készült egységből áll. Ennél a kovafölddel felitatott szerves oldószerek végleges tárolása során fellépő hézagtérfogat kitöltése folyékony betonnal történik. Az egyedi „C” típusú cellák 1,5 m mélyek.

Sajnos a tároló mára szinte teljesen betelt. Dr. Zoran Gorjánácz és Turza Péter – „idegenvezetőink az RHFT-től – meséltek nekünk arról is, hogy milyen biztonságnövelő, és tároló térfogat felszabadító munkálatok folytak eddig a telephelyen, és mit terveznek a jövőben. Az első cellafeltárások 2000-ben történtek, amelyek során kiderült, hogy a tárolócellák és az elhelyezett hulladékok állapota megfelel az elvárásoknak. Ekkor még csak a hulladékok állapotának vizsgálata és sokféle mérés történt, valamint a beton- és bitumenes födémek helyreállítása. A következő ütemben kitermelésre is kerültek néhány cellából a hulladékok, majd átválogatás, minősítés után a követelményeknek megfelelően újracsomagolásra kerültek. Jelentős térfogat nem szabadult azonban fel. Az igazán jelentős tárolóhely nyerést majd az jelenti, amikor a paksi kis- és közepes aktivitású, hordós hulladékokat kitermelhetik a II. cellasorból, és átszállíthatják az e célra épült Bátaapáti telephelyre, az NRHT-ba. Azonban ezt még megelőzi a jövőre induló, közel 10 éves távra tervezett, teljes I-es cellasor kibontása, átválogatása, újra elhelyezése – természetesen a megfelelő védelem mellett.

Kirándulásunkat – az RHK Kft. meghívására – egy veresegyházi étteremben egy finom ebéddel zárhattuk, majd Budapesten keresztül, Paks irányába indult a busz velünk.

Köszönjük a lehetőséget és a vendéglátást az RHK Kft.-nek!

WiN tagok